SSC เผยยอดขายน้ำดื่มคริสตัลเดือนมี.ค.พุ่ง 20% สูงสุดในรอบ 21 ปี
SSC เผยยอดขายน้ำดื่มคริสตัลเดือนมี.ค.พุ่ง 20% สูงสุดในรอบ 21 ปี เดินหน้าจัดแคมเปญการตลาดดันยอดขายต่อเนื่อง
2 เม.ย. 2558

นายฐิติวุฒิ์ บุลสุข กรรมการผู้จัดการ บริษัท เสริมสุข จำกัด (มหาชน) หรือ SSC เปิดเผยว่า น้ำดื่มคริสตัลได้รับการตอบรับอย่างดีจากผู้บริโภค ซึ่งมีอัตราการเติบโตอย่างต่อเนื่องในช่วง 3 ปีที่ผ่านมาโดยเฉลี่ย 20%
โดยในปี 57 คริสตัลมีมาร์เก็ตแชร์ 17.5% เพิ่มขึ้น 2% จากปี 56 ทั้งนี้มาจากการเติบโตในทุกช่องทางการจำหน่ายของคริสตัล สำหรับปี 58 โดยเฉพาะอย่างยิ่งในเดือนมี.ค. คริสตัลมียอดขายเติบโตสูงสุดถึง 20% เมื่อเทียบกับช่วงเดียวกันของปีที่แล้ว ซึ่งเป็นการสร้างสถิติยอดขายสูงสุดในรอบ 21 ปีนับตั้งแต่วางจำหน่ายในประเทศไทย โดยเติบโตสูงกว่าตลาดน้ำดื่มโดยรวมที่มีมูลค่า 27,000 ล้านบาทในปี 57 ที่ผ่านมา ซึ่งเติบโตเพียง 7%
สำหรับปัจจัยความสำเร็จดังกล่าวเกิดจากการทำแคมเปญการตลาด เพื่อสร้างความเข้าใจในหมู่ผู้บริโภคว่าน้ำดื่มที่ดูเหมือนกัน แต่คุณภาพต่างกัน จึงทำให้ผู้บริโภคเกิดความเชื่อมั่นในคุณภาพน้ำดื่มคริสตัล ซึ่งเป็นน้ำดื่มเพียงรายเดียวในประเทศที่ผ่านการรับรองมาตฐาน อ.ย. ควอลิตี้ อวอร์ด ติดต่อกัน 3 ปีซ้อน ระหว่างปี 55-57 และยังได้รับมาตรฐานจาก NSF ของสหรัฐอเมริกา ตลอดจนการริเริ่มจัดกิจกรรมการตลาดและส่งเสริมการขายที่โดนใจอย่างต่อเนื่อง
ขณะที่ช่วงฤดูร้อนนี้คริสตัลมุ่งรุกตลาดน้ำดื่มอย่างครบวงจร เพื่อก้าวสู่การเป็นผู้นำตลาดน้ำดื่มอย่างสมบูรณ์ ด้วยการส่งภาพยนตร์โฆษณาชุดล่าสุดของขวัญm เพื่อโปรโมตโปรโมชั่นสุดโดนภายใต้ชื่อคิดจะออกรถ ดื่มคริสตัลชวนผู้บริโภคดื่มน้ำดื่มคริสตัลแล้วส่งฉลากมาลุ้นรถยนต์ฮอนด้า เอชอาร์-วี จำนวน 2 คัน พร้อมจี้คริสตัลทองคำหนัก 2 สลึง 105 รางวัล รวมมูลค่ากว่า 3 ล้านบาท
โดยบริษัทมั่นใจว่าคุณภาพของน้ำดื่มคริสตัล ตลอดจนแคมเปญการตลาดส่งเสริมการขายในครั้งนี้จะผลักดันให้คริสตัลก้าวขึ้นเป็นเจ้าตลาดน้ำดื่ม พร้อมทั้งผลักดันยอดขายให้เติบโตตามเป้าหมายภายในสิ้นปีนี้
 